Når du køber en ejerlejlighed, så blander du blod med de andre ejere og indgår automatisk i et fællesskab, hvor I sammen skal sørge for renovering, vedligeholdelse, rengøring og alle de andre pligter, der nu er, når man er (med)ejer af en ejendom.
Dette varetages af ejerforeningen, som alle lejlighedsejere har pligt til at være medlem af. Ejerforeningen drives som en lille virksomhed, hvor indtægterne primært består af bidrag fra medlemmerne, og driften varetages af en bestyrelse. Bestyrelsen vælges normalt på en årlig generalforsamling, hvor andre væsentlige beslutninger vedr. ejendommen også vedtages eller forkastes.